Прес-информация 

Предстои OpenFest 2008

София, 29 октомври 2008. Отново е време за OpenFest – ежегодният фестивал на свободната култура и свободния софтуер у нас. OpenFest 2008 ще се състои на 1 и 2 ноември 2008 г. в Централния военен клуб в София.

Тазгодишното издание на OpenFest е шестото поред в историята на фестивала. Акцентите на OpenFest тази година ще бъдат върху техническите презентации, сред които особено изпъква лекцията за interoperability между MS Windows и Linux, в лицето на Samba 4, и новините от кухнята на този така чакан софтуер. В допълнение към тази тема идва и лекция от RedHat за бързо навлизащите технологии за виртуализация, които позволяват на бизнеса да консолидира хардуера и да улесни поддръжката, като използва тези нови технологии. Към тези две прекрасни теми добавяме и панел от няколко лекции, насочени към фирмите и хората, които имат нужда от системи с голяма скалируемост/растеж. 

    Вторият акцент в програмата е PrivacyCamp, организиран от "Електронна граница" – гражданско обединение за защита на човешките права в цифровия свят и в Интернет. PrivacyCamp ще бъде тричасов семинар за личното пространство в Интернет и ще съчетава презентации и дискусии, посветени на сигурността в глобалната мрежа, и нашите онлайн права. Презентациите ще проследят идеите и опитите за мониторинг и подслушване, приетите и предстоящите директиви в Европейския парламент, както и реалните рискове от събирането и задържането на данни за всяка от трите групи: обикновените потребители, бизнес сферата и интернет доставчиците.

Издателство O'Reilly Media за пореден път ще има щанд по време на конференцията, от който посетителите ще имат възможност да закупят някои от най-новите издания с отстъпка до 30%. 

За пети пореден път в рамките на OpenFest ще се състои и BSDcon – специализирана техническа конференция на потребителите и разработчиците на операционните системи, базирани на BSD. Предходните издания на семинара се радваха на изключителен интерес от страна на професионалистите, което дава основание на организаторите да вярват, че и тазгодишната конференция ще се съревновава по посещаемост с основния поток на OpenFest.

Традиционно OpenFest се организира от Инициативен комитет на българската free/open source общност, който включва доброволци и организации като Фондация “Отворени проекти”, Сдружение “Свободен софтуер”, Интернет общество - България, Creative Commons - България и други. Управлението на проекта и финансирането му се осъществява от Фондация “Отворени проекти”. Спонсори на фестивала са: Спектър Нет, Bull, SiteGround, СЕП, space.bg. 

За повече информация:

Силвина Фурнаджиева, silvina@silvina-bg.com, 088/7834368
Александра Костова, a.kostova@gmal.com, 088/6141599

media@openfest.org
www.openfest.org 

Още за OpenFest

OpenFest e фестивал, посветен на свободната култура, свободния софтуер и софтуера с отворен код, както и на техните почитатели, създатели, поддръжници и нови фенове. Целта на организаторите е да дадат поле за изява както на свободния софтуер, така и на свободното изкуство, и свободното споделяне на знание.

Още от първото си провеждане през 2003 година OpenFest се провежда под патронажа на Президента на Република България – г-н Георги Първанов. 

Емблемата на OpenFest е отворено за знания и информация човешко око, чийто мигли са лъчи на изгряващо слънце. Изгревът е символ на зараждаща се свобода. Автор на идеята и графичната реализация на тази символика е художникът-хакер Здравко Здравков.

Мотото на OpenFest е “Да споделим свободата!”